钦定古今图书集成/明伦汇编/官常典/第517卷 > 萧怀忠
## 钦定古今图书集成/明伦汇编/官常典/第517卷 > 萧怀忠

按《金史》本传：“怀忠本名好胡，奚人也。为西北路招讨
使。萧裕等谋立辽后，使萧招折往西北路结怀忠，并
结节度使耶律朗为助。怀忠与朗有隙，遂执招折，并
执朗，遣使上变。裕等既诛，怀忠为枢密副使，赐今名。
复为西北路招讨使、西京留守，封王，改南京留守。契
丹撒八反，复以怀忠为西京留守、西南面兵马都统”，
与枢密使仆散思恭、北京留守萧赜、右卫将军萧秃
剌、护卫十人长斡鲁保往讨之。萧秃剌战无功，大军
追撒八不及。而海陵意谓怀忠与萧裕皆契丹人，本
同谋逾年，乃执招折上变，而撒八亦契丹部族，恐其
合以师恭与太后密语，而秃剌无功，怀忠赜师恭逸
贼，既杀师恭，族灭其家，使使即军中杀赜、怀忠，皆族
之。斡鲁保、秃剌初为罪首，但诛之而已。大定三年，追
复赜怀忠、秃剌、斡鲁保官爵。赜弟安州刺史颐求袭
赜之谋克，上不许谋克，而以赜家产付之。